
การศึกษาและพัฒนาแคปซูล HPMC จากสาหร่ายเทาเพื่อใช้เป็นบรรจุภัณฑ์สําหรับยาและผลิตภัณฑ์เสริมอาหาร

วีรญา โสโท1, กาญจนรัตน์ บัวรัตน์1 และ น้ำทิพย์ ศรีแก้ว1

1โรงเรียนวิทยาศาสตร์จุฬาภรณราชวิทยาลัย เลย, ตำบลธาตุ, อำเภอเชียงคาน, จังหวัดเลย 42110, ประเทศไทย
*E-mail: kanjanarat05562@pcshsloei.ac.th

บทคัดย่อ

[bookmark: _Hlk234917502]โครงงานการศึกษาและพัฒนาแคปซูล HPMC จากสาหร่ายเทาเพื่อใช้เป็นบรรจุภัณฑ์สําหรับยาและผลิตภัณฑ์เสริมอาหาร มีวัตถุประสงค์เพื่อพัฒนาแคปซูลจากไฮดรอกซีโพรพิลเมทิลเซลลูโลส (HPMC) ที่สกัดจากสาหร่ายเทา (Spirogyra sp.) โดยใช้สารสกัดธรรมชาติจากผลส้มแขก และเถ้าไม้ยูคาลิปตัสทดแทนสารเคมี วิธีดำเนินการทดลองเริ่มจากการสังเคราะห์ HPMC จากสาหร่ายเทาและตรวจสอบหมู่ฟังก์ชันด้วยเครื่อง FTIR จากนั้นนำมาศึกษาอัตราส่วนที่เหมาะสมในการขึ้นรูปแผ่นฟิล์ม 16 สูตร ก่อนนำไปทดสอบสมบัติทางกายภาพ เคมี และการละลาย  ผลการทดลองพบว่า HPMC ที่สังเคราะห์จากสาหร่ายเทามีหมู่ฟังก์ชันเหมือนกับ HPMC มาตรฐาน โดยมีร้อยละของผลผลิต (% Yield) ของเซลลูโลสและ HPMC เท่ากับ 82.86% และ 25.00% ตามลำดับ ผลการขึ้นรูปพบว่า มี 4 สูตรที่สามารถขึ้นรูปได้ แผ่นฟิล์มมีความเรียบสม่ำเสมอ และโปร่งใส (ยอมให้แสงผ่าน 79–82%) โดยกลีเซอรีนที่เพิ่มขึ้นช่วยเพิ่มความยืดหยุ่นและความชอบน้ำ ทำให้มุมสัมผัสหยดน้ำลดลงและอัตราการซึมผ่านของไอน้ำเพิ่มขึ้น เมื่อเปรียบเทียบทุกคุณสมบัติพบว่า สูตร 06 มีความเหมาะสมที่สุดในการขึ้นรูปแคปซูล เนื่องจากฟิล์มยืดหยุ่นดี ไม่เปราะหัก มีความชอบน้ำพอเหมาะ และละลายในสภาวะจำลองกระเพาะอาหาร (HCl, pH=2) ได้เหมาะสมที่สุด  ดังนั้น จึงสามารถพัฒนาแคปซูลทางเลือกที่ปลอดภัยสำหรับคนที่แพ้โปรตีนจากสัตว์และเป็นการเพิ่มมูลค่าทรัพยากรท้องถิ่นได้อย่างยั่งยืน

